FI Euroopan unionin virallinen lehti CE 88/68

(2004/C 88 E/0074)

KIRJALLINEN KYSYMYS P-2155/03

esittäjä(t): Hanja Maij-Weggen (PPE-DE) komissiolle

(24. kesäkuuta 2003)

Aihe: Rohingya-kansan tilanne Bangladeshissa

Onko komissio tietoinen Rohingya-kansan vaikeasta tilanteesta Arakanissa Burmassa. Heitä ei tunnusteta edes kansalaisiksi ja heidän ihmisoikeuksiaan loukataan vakavasti. Rohingya-kansaa on paennut Bangladeshiin noin 121 000. Heistä 21 000 Bangladeshin viranomaiset ovat pakottaneet kahdelle virallisesti tunnustetulle pakolaisleirille, ja vähintään 100 000 Rohingyaa on maassa laittomasti.

Onko komissio tietoinen uudesta epävirallisesta Teknafin ”tilapäisleiristä”? Sen on pystyttänyt Bangladeshin armeijan ”Operaatio puhdas sydän”. Leirille pakotetut 4 000 laitonta maahanmuuttajaa asuvat ihmisarvolle sopimattomissa olosuhteissa eivätkä Bangladeshin viranomaiset salli avun jakamista. Kesäkuusta lähtien leiriä piiskaa monsuuni, jolloin vesi saattaa viedä koko leirin mukanaan ja syntyy inhimillinen katastrofi.

Aikooko komissio painostaa Bangladeshin viranomaisia (hätä)avun sallimiseksi Rohingya-kansalle Teknafin tilapäisleirissä niin, että voidaan välttää inhimillinen katastrofi?

Christopher Pattenin komission puolesta antama

yhteinen vastaus

kirjallisiin kysymyksiin P-2104/03 ja P-2155/03

(23. heinäkuuta 2003)

Komissio on seurannut tarkasti Rohingya-pakolaisten tilannetta Bangladeshissa kriisin alusta alkaen. Se on antanut ja antaa edelleen apua kahdelle Cox's Bazarissa sijaitsevalle pakolaisleirille Yhdistyneiden Kansakuntien pakolaisasiain päävaltuutetun (UNHCR) kautta aina leirien perustamisesta lähtien. Myanma-rissa jatkuvan epävakaan sosiaalisen ja poliittisen tilanteen vuoksi komissio on pyytänyt Bangladeshin hallitusta ja UNHCR:a jatkamaan hoidon ja ylläpidon tarjoamista vuoteen 2004 asti kahdessa virallisessa pakolaisleirissä oleville 22 000 Rohingya-pakolaiselle.

Vuoden 2003 alussa eräs hollantilainen valtioista riippumaton järjestö ilmoitti komissiolle, että Teknafiin oli perustettu epävirallinen pakolaisleiri ”Clean Heart” -operaation jälkimainingeissa. Tässä leirissä sekä virallisissa pakolaisleireissä vallitsevien huolestuttavien elinolosuhteiden vuoksi komission Dhakan lähetystö päätti tarkastella tilannetta itse paikalla alkukeväällä 2003. Tätä ei kuitenkaan voitu tehdä Irakin sodan aikana diplomaatteihin sovellettujen matkustusrajoitusten vuoksi. Koska matkustusrajoitukset on nyt poistettu, vierailukäyntiä leireihin ollaan jälleen suunnittelemassa.

Komissio kävi Bangladeshin hallituksen kanssa laajoja neuvotteluja Rohingya-pakolaisten tilanteesta ihmisoikeuksia ja hallintoa käsittelevän sekakomission alaryhmän kokouksessa Dhakassa toukokuussa 2003. Tässä yhteydessä komissio esitti myös huolensa pakolaisleirien elinoloista. Vaikka Bangladeshin hallitus vastustaa tiukasti pakolaisten kotouttamista, kahdelle viralliselle pakolaisleirille yhteistyössä UNHCR:n kanssa annettavan avun jatkamisesta päästiin yhteisymmärrykseen.

Komissio on samaa mieltä parlamentin kanssa Teknafin epävirallisen leirin humanitaarisesta tilanteesta. Valitettavasti avunantajajärjestöjen ja erityisesti komission mahdollisuudet antaa apua ovat vähentynyt leirin asukkaiden oikeudellisen tilanteen vuoksi. Koska heillä ei ole virallista pakolaisen asemaa ja Bangladeshin hallitus katsoo näin ollen heidän oleskelevan maassa laittomasti, apua ei voida antaa, ellei Bangladeshin hallitus tätä pyydä.

Lähetystö on säännöllisesti yhteydessä UNHCR:ään Rohingya-pakolaisiin liittyvien kysymysten osalta. Lähetystö pyysi siltä hiljattain lisätietoja elinolosuhteista epävirallisessa leirissä ja mahdollisuudesta toimittaa sinne apua. Koska Bangladeshin hallitus ei ole pyytänyt UNHCR:n apua, toimenpiteitä ei tällä hetkellä voida toteuttaa. On epätodennäköistä, että Bangladeshin hallitus pyytää apua, sillä sen mielestä tilanteesta syntyisi ennakkotapaus, mikä houkuttelisi yhä useamman Rohingya-pakolaisen ylittämään rajan. Lähetystö seuraa tilannetta tarkkaavaisesti yhteistyössä UNHCR:n ja humanitaaristen avustusjärjestöjen kanssa ja käy neuvotteluja kriisinhallinnasta ja hätäavusta vastaavan ministeriön kanssa.